kardosdrur/scandi-wiki huggingface dataset:
Johan Bentzon

Johan Svend Bentzon (1. februar 1909 i Svendborg – april 2007) var en dansk fløjtenist, der udover sit virke som musiker var meget aktiv i sit arbejde for ny dansk musik bl.a. som medlem af bestyrelsen i Det Unge Tonekunstnerselskab (DUT) i 1931-56. Han var medstifter og medlem af Blæserkvintetten af 1932 og fra 1944 fløjtenist og piccolofløjtenist i Radiosymfoniorkestret. Han var desuden medlem af talrige danske og internationale musikorganisationer. I 1972 blev han knyttet til Det kongelige danske Musikkonservatorium som administrativ medarbejder. Han var fætter af komponistene Jørgen Bentzon og Niels Viggo Bentzon, og han var svoger af pianisten og komponisten Otto Mortensen.

Fra 1950 til 1953 var han formand for Radiosymfoniorkestret og var hovedkraften bag den store turné til USA i 1952. Også ved senere turnéer virkede han som rejseleder i samarbejde med sin gode ven og medarbejder Waldemar Wolsing. De to virkede i tæt samarbejde i en menneskealder i egenskab af orkestermusikere, kammermusikere, i Radiosymfoniorkestrets bestyrelse og i DUT. Bentzon var ideologen med en filosofisk tilnærming til problemerne medens Wolsing var strategen der skød kuglerne ud. Bentzon, der også havde organisteksamen, havde studeret i Paris og var fast tolk i Radiosymfoniorkestret, når der skønnedes nødvendigt ved besøg af de store dirigenter fra udlandet.

Fløjtenister fra Danmark
Danskere i 1900-tallet
Personer fra Svendborg
Johan
Bye Bye Bodil

Bye Bye Bodil er 12. afsnit i den danske sitcomserie Klovn. Og første gang vi bliver præsenteret for Mias bror Mads.

Afsnittet er instrueret af Mikkel Nørgaard og skrevet af Casper Christensen.

Handling 
Bodil er gået hen og er blevet hjerneskadet, da hun blev kvalt i en stor oliven. Derfor har Pivert valgt, at hun skal flytte på plejehjem, hvilket Frank må hjælpe ham med. På plejehjemmet møder han en ældre dame som er lam og derfor maler med munden. Frank der gerne vil imponere Casper, tilbyder at købe billedet af hende.

Casper er dog ikke imponeret, men Frank holder fast og kommer ind på, at han er meget imponeret af folk der er dygtige med munden, da Mia har meldt ud, at hun ikke synes han er specielt god til det med oralsex. Casper fortæller ham derfor et trick han selv bruger.

Dagen efter på plejehjemmet opdager Frank, at den ældre dame har løjet for ham, da han fanger hende i at male med hænderne og hun tilstår. Han beder derfor Mads, Mias bror, som er advokat om at kigge på hvad han kan stille op i situationen, og tilbyder at give en middag som tak for hjælp.

Under middagen kommer Frank til at fornærme Mads og han taler over sig foran Iben, omkring det tip han fik af Casper. Så aftenen ender med, at han og Casper sidder alene tilbage.

Hovedskuespillere 
Frank : Frank Hvam
Casper : Casper Christensen
Mia : Mia Lyhne
Iben : Iben Hjejle

Øvrige medvirkende 
Claire : Claire Ross-Brown
Pivert : Jacob Weble
Bodil : Trine Juul-Andersen
Mads : Mads Lisby
Golf-ven : Peter Bech
Ældre lam dame : Helen Svanholm
Pølsedame : Lene Axelsen

Klovn-afsnit
Raúl Castro

Raúl Modesto Castro Ruz (født 3. juni 1931 i Birán, Holguín, Cuba) er lederen af Cubas Kommunistiske parti. Castro er tidligere præsident i Cuba og tidligere formand for Cubas Statsråd.

Han overtog midlertidigt forpligtelserne som formand for Cubas Statsråd 31. juli 2006 som følge af sin bror, daværende præsident Fidel Castros sygdom. Han blev formelt valgt som præsident 24. februar 2008 ved et møde i Nationalforsamlingen. Fidel Castro annoncerede sin afgang 19. februar 2008, men allerede i 2001 udpegede Fidel Castro sin bror som efterfølger på præsidentposten.

Raúl Castro har været andensekretær i Cubas Kommunistiske Partis centralkomité siden partiets stiftelse i 1965 og første vicepræsident i Stats- og Ministerrådet og forsvarsminister siden 1959. I 1953 deltog han i angrebet på militærlejren Moncada i Santiago de Cuba og var en af grundlæggerne af 26. juli-bevægelsen. Det var gennem Raúl Castro, at Che Guevara blev introduceret til Fidel Castro og involveret i den cubanske revolution.

Castro blev genvalgt som præsident den 24. februar 2013. Kort efter annoncerede Castro, at hans anden periode ville blive hans sidste, og han ikke vil genopstille til valget i 2018.

Den 19. april 2021 trådte Raúl Castro tilbage som leder af Cubas kommunistiske parti og overlod posten til præsidenten Miguel Díaz-Canel, hvorved partiet for første gang siden 1959 ikke var ledet af brødrene Castro.

Referencer 

Cubas præsidenter
Kommunister fra Cuba
Politikere fra Cuba
DUT

Det Unge Tonekunstnerselskab (DUT) blev dannet 1920 med det formål at udbrede kendskabet til ny musik og fungerede fra 1930 som dansk sektion for ISCM (Det internationale Selskab for ny Musik). Selskabet har fra 1925 stået for udgivelsen af Dansk Musik Tidsskrift. DUT har gennem årene stået som arrangør af talrige koncerter med ny kompositionsmusik af udenlandske som danske komponister. Efter op- og nedgangstider opløstes selskabet i 1995.

Formænd

 Helge Bonnén 1920-22 & 1925-28
 Knudåge Riisager 1922-24
 Aksel Agerby 1929-43
 Flemming Weis 1942-56
 Lavard Friisholm 1958-

Foreninger fra Danmark
Etableret i 1920
Ophørt i 1995
Musik i København
Musikorganisationer i Danmark
Nevel

Nevel () er en by i Pskov oblast i Rusland. Byen ligger ca. 242 km sydøst for Pskov. Nevel har  indbyggere. Nevel er hjemsted for skofabrik og nogen tekstilindustri. Gode jernbaneforbindelser samt veje gør transport nem.

Nevel blev først nævnt i Ivan den Grusommes testamente blandt byer, som var blevet grundlagt under hans styre. Det antages, at Nevel blev grundlagt før 1580. Byen blev afstået til Den polsk-litauiske realunion ved afslutningen af Livlandske krig i 1570 og blev ikke returneret til Rusland før Polens første deling i 1772. Nevel fik bystatus samme år.

Danskere, som gjorde tjeneste i Waffen SS, var med til at hærge byen i 1942-43.

Referencer

Eksterne kilder/henvisninger 

Under hagekors og Dannebrog : danskere i Waffen SS / Claus Bundgård Christensen, Niels Bo Poulsen, Peter Scharff Smith
4. udgave. – [Kbh.] : Aschehoug, 2006, 521 sider 

Byer i Pskov oblast
Pattaya

Pattaya (พัทยา) er en by i provinsen Chonburi i det østlige Thailand. Byens indbyggertal er 101.378 (2007). Pattaya er en kystby og ligger ud mod Siambugten (Golf of Thailand), (som er del af Det Sydkinesiske Hav). Flere andre byer ligger tæt ved, blandt andet Bang Lamung

Pattaya er en af de mest kendte turistdestinationer i Thailand med 13,7 mio. besøgende i 2016, der omsatte for 200 milliarder baht (ca. 40 milliarder kroner) ifølge TAT (Tourism Authority of Thailand). Mange thailændere besøger Pattaya strandene. Udenlandske turister udgjorde ifølge statistikken dog omkring 65 % af de besøgende og androg med 110 milliarder baht (cirka 22 milliarder kroner) til omsætning. Kinesere var den største turistgruppe med 2,54 millioner besøgende. Af andre store nationale besøgsgrupper kan nævnes cirka 800.000 russere, cirka 600.000 indere, cirka 400.000 koreanere og omkring 400.000 tyskere.

Historie 
Oprindeligt var Pattaya en lille fiskerlandsby, indtil de rige i Bangkok "opdagede" stedet i 1960 og begyndte at benytte den som feriested. Ikke længe efter begyndte amerikanske soldater tilknyttet flybasen U Ta Pao i Rayong at benytte stedet til "Rest and Recreation" (R&R). Byen voksede raskt, ikke mindst på grund af nattelivet og go-go-barer. Amerikanerne forlod området efter Vietnamkrigen, og byen blev kastet ind i en krise. Men så blev byen opdaget af europæisk masseturisme.

Skiftende thailandske regeringer og politichefer har gennem flere år forsøgt at rydde op i Pattaya, ofte benævnt som "verdens sexhovedstad". Målet er, at fjerne turister med dårlig opførsel og gøre regionen til et familievenligt feriested, for at tiltrække økonomisk indbringende familieturisme fra Kina, Indien og Rusland. Myndighedernes projekt er dog op ad bakke i kamp mod den 24-timers sexindustri og udbredt korruption, som muliggør at barer, massagesalonerne og sexarbejderne kan fortsætte deres lukrativ andel af nationens turistindustri.

Turisme 
De tre største nationaliteter for udenlandske besøgende til Chonburi-provinsen (primært Pattaya og Jomtien) i 2018 var Kina med 40 procent, 3,2 millioner, og Indien med 10 procent, 0,8 millioner, samt Sydkorea med 7 procent, 0,5 millioner.

Af aktiviteter for turister, som ikke søger fest og natteliv, kan nævnes attraktioner som Sri Racha Tiger Zoo, over 20 golfbaner, Nong Nooch Tropical Garden og flere familieparker.

Strande 

Pattaya Beach ligger langs byens Beach Road og går helt fra nordlige til sydlige Pattaya. 

Jomtien Beach er en flere kilometer lang stand længere sydpå i forhold til Pattayas centrum.

Administration
Borgmester pr. 2018 er Sonthaya Khunpluem.

Tidligere borgmestre: Pol. Maj. Gen. Anan Charoenchasri (fra 2017), Ittipon Khunpluem (fra 2008).

Eksterne henvisninger og referencer 

 Pattaya Portalen
 Dansk Thai Website

Byer i Thailand
Flemming Weis

Flemming Weis (15. april 1898 – 30. september 1981) var en dansk komponist og organist, der fik sin musikalske uddannelse på Det Kgl. Danske Musikkonservatorium og ved konservatoriet i Leipzig. Hans værker omfatter to symfonier, sange, korsatser og kammermusik, hvor især blæserkvintetten Serenade uden reelle hensigter fra 1938 har været meget spillet. Han var organist ved Annakirken i København i 1929-68 og bestred en række poster i dansk musikliv, bl.a. formand for Det Unge Tonekunstnerselskab i 1942-56 og formand for Dansk Komponistforening i 1967-71, desuden var han musikkritiker ved Politiken i 1964-81. 
Blandt hans melodier skal fremhæves Fyldt med blomster blusser æbletræets gren (Ludvig Holstein), som hører til den danske sangs kernerepertoire og findes i mange indspilninger.

Kildeangivelser 

Komponister fra Danmark
Journalister ved Politiken
Organister fra Danmark
Lavard Friisholm

Lavard Friisholm (født Friis-Holm 15. januar 1912 i Kerteminde, død 31. august 1999) var en dansk violinist og dirigent, især kendt som den dynamiske leder af Randers Byorkester, hvor han fra 1951 til 1982 var dirigent og musikchef. Han var uddannet i violin hos Emil Telmanyi og i direktion hos Thomas Jensen. 1939-50 var han dirigent for Det Unge Tonekunstnerselskabs Orkester (DUT) og 1944-78 for Collegium Musicum i København.

Litteratur 
Selvfølgelig spiller du Lavard Friisholms erindringer, redaktør: Sven Skovmand , 2001 (160 sider)

Eksterne henvisninger 
 
 

Dirigenter fra Danmark
Erik Tuxen

Erik Oluf Tuxen (født 4. juli 1902 Mannheim, død 28. august 1957 København), var en dansk dirigent, der blev kendt som leder af eget jazzorkester og dertil var en af vore bedste klassiske dirigenter. Han var uddannet i København hos bl.a. Victor Schiøler, i Wien og Berlin hos Ernst Toch. Han var engageret ved operaen i Lübeck i 1927-29, Det Kgl. Teater i 1930-32 og på Nørrebros Teater i 1932-33. I 1932 tog han initiativet til dannelsen af et stort danseorkester med en række af tidens førende jazzmusikere, som f.eks. Leo Mathisen, Winstrup Olesen, Peter Rasmussen, Kai Ewans og Erik "Spjæt" Kragh. De spillede ved Nørrebros Teater, på friluftsteatret i Dyrehaven og siden 1933-36 på restaurant Arena i København. Orkestret var anerkendt som et af Europas bedste og markerede sig frem til 1936 med en række grammofonindspilninger i film og revy. Fra 1936 var Erik Tuxen engageret i Danmarks Radio, hvor han ved talrige koncerter stod i spidsen for Radiosymfoniorkestret, heriblandt på de store turneer til Edinburgh (1950) og USA (1952). Hans opførelse af Carl Nielsens 5. symfoni i Edinburgh betegner en milepæl for dansk musik og for udbredelsen af Carl Nielsens musik.
Han havde i mange år et nært samarbejde med den danske filmindustri og dirigerede og arrangerede musik til mange film.
Lige til sin død bevarede Erik Tuxen sin interesse for jazz og medvirkede i flere udsendelser i Radioens Jazzklub.

Diskografi (udvalg) 
 Erik Tuxen og hans orkester – Golden Years 1932-36, 2 CD (Music Mecca – CD4060-2)
 Carl Nielsen: Symfoni nr 3 og 5 – Radiosymfoniorkestret og Erik Tuxen (Dutton Laboratories – CDK1207)
 The Historic Carl Nielsen Collection vol 1 (Symfoni nr 1 og 5) (Danacord – DACOCD351-53)
 The Historic Carl Nielsen Collection vol 2 (Lille suite og Helios ouverture) ( Danacord – DACOCD354-356)

Eksterne henvisninger 
 
 

Dirigenter fra Danmark
Erik
Jazz i Danmark
Personer fra Mannheim
Vrejlev Kirke

Vrejlev Kirke var fra begyndelsen klosterkirke til Vrejlev Kloster, som tilhørte præmonstratenserordenen. Klosteret var oprettet af munke i omkring 1165, men omkring 1200 nedbrændte klosteret. Efter genopbygning blev klosteret overtaget af
nonner tilhørende samme orden.

Den oprindelige romanske kirke fra 1200-tallet blev omkring 1400 ombygget i sengotisk stil og det flade loft blev erstattet af hvælvinger.

Efter reformationen blev klosteret herregård, men kirken står i det store og hele uændret.

Eksterne kilder og henvisninger 

 Vrejlev Kirke hos KortTilKirken.dk

Kirker i Hjørring Kommune
Kirker i Aalborg Stift
Kirker i Hjørring Amt
Fargo (film)

Fargo er en amerikansk spillefilm fra 1996. Den er en såkaldt film noir, skrevet, instrueret og produceret af Joel og Ethan Coen. Filmen modtog to Oscar-statuetter for hhv. bedste kvindelige hovedrolle (Frances McDormand) og bedste originale manuskript (Joel og Ethan Coen).

Handling 
Bilsælgeren Jerry Lundegaard (William H. Macy) trues af konkurs og hans velhavende svigerfar vil ikke hjælpe ham ud af krisen. Jerry er villig til at gøre alt for at slippe ud af sine økonomiske problemer, så han hyrer to hærdede kriminelle (Steve Buscemi og Peter Stormare) til at kidnappe sin egen kone. Dermed vil svigerfaren betale skurkene løsepenge, som derefter havner i Jerrys egen lomme.

Under kidnapningen kommer skurkene ved "et uheld" til at dræbe en politimand og to vidner, og da løsesummen skal overdrages dræbes svigerfaren og en parkeringsvagt. Som leder af mordefterforskningen indsættes den højgravide Marge Gunderson (Frances McDormand).

Medvirkende 
 Frances McDormand – Marge Gunderson 
 William H. Macy – Jerry Lundegaard 
 Steve Buscemi – Carl Showalter 
 Micke Bodingh- Sheriff
 Harve Presnell – Wade Gustafson 
 Peter Stormare – Gaear Grimsrud 
 Kristin Rudrüd – Jean Lundegaard 
 Tony Denman – Scotty Lundegaard

Eksterne henvisninger 
 

Amerikanske film fra 1996
Kriminalfilm fra USA
Engelsksprogede film
Film noir
Film instrueret af Coen-brødrene
Bodilprisen for bedste amerikanske film
Oscar for bedste originale manuskript
JBS

JBS kan være en forkortelse for:
 JBS S.A. - en brasiliansk kødkoncern, som er verdens største.
 JBS Textile Group A/S – et dansk undertøjsfirma.
 Janderup Billum Samarbejde – en dansk fodboldklub under Jydsk Boldspil-Union.
Janderup Billum Samarbejde

Janderup Billum Samarbejde (forkortet JBS) er en dansk fodboldklub hjemmehørende Varde Kommune. Klubbens førstehold afvikler deres hjemmebanekampe på henholdsvis Billum Stadion og Janderup Stadion. Fodboldklubben er medlem af Jydsk Boldspil-Union (JBU) og Danske Gymnastik- & Idrætsforeninger (DGI) og tilbyder fodbold for alle aldersgrupper.

Klubbens historie 
JBS blev etableret på et fælles møde den 7. januar 1986 som et samarbejde i første omgang på ungdomsplan mellem fodboldafdelingerne i Janderup Forenede Sportsklubber (JFS) og Billum Idrætsforening (BIF). Samarbejdet er sidenhen blev til en fuldstændig fusion af afdelingerne, således at det også omfattede seniorhold i Dansk Boldspil-Unions rækker.

Klubben blev i 200? medlem af Sydvestjysk Fodboldsamarbejde – et samarbejde mellem de sydvestjyske klubber og Esbjerg fB Elite A/S.

Ekstern kilde/henvisning 
 Janderup Billum Samarbejdets officielle hjemmeside 

Fodboldklubber under DBU Jylland
Varde Kommune
Kolding Boldklub

Kolding Boldklub (forkortet KB) er en idrætsklub i Kolding.

Eksterne henvisninger 
 Hjemmesiden for Kolding Boldklub
 Hjemmeside for Kolding F.C.

Fodboldklubber under DBU Jylland
Boldklub
Idrætsforeninger i Danmark
YNKB

YNKB står for Ydre Nørrebro Kulturbureau.

YNKB er et kunstnerisk initiativ oprettet i november 2001, der har til formål at fokusere på bykultur. 
Blandt gruppens aktiviteter kan nævnes workshops om nytteværdien af tiltag i lokalområdet, produktion af lokaltv på Kanal København, samt deltagelse i diverse udstillinger lokalt og internationalt.

Gruppen består af:
Kirsten Dufour Andersen
Finn Thybo Andersen
Thomas Bo Østergård
Ninna M. Poulsen
Tine Tvergaard
Morten Bencke
Rasmus Brinck Pedersen
Joen P. Vedel
Eva La Cour
"Stoffer" - Michael Christensen
Katrine Skovgaard

Eksterne links 
 YNKB.dk

Kunstnersammenslutninger fra Danmark
Etableret i 2001
Nørrebro
Lise Harlev

Lise Harlev (født 3. juni 1973 i Odense) er en dansk kunstner bosat i Berlin.

Hun er uddannet på Det Fynske Kunstakademi i 1994-1995, Det Kgl. Danske Kunstakademi 1995-2000 og Städelschule Frankfurt am Main, 1999-2000.

Harlev arbejder bl.a. med identitet og danskhed, og er især kendt for sit grafiske arbejde og plakter.

Hun er i den jury, som tildeler Szpilman Award til kunstværker, som kun eksisterer i en kort periode.

Eksterne henvisninger 
 liseharlev.com
 Interview fra 2005 i forbindelse med udstilling i Århus, på aarhus.nu.
 Interview fra 2001  på Kopenhagen.dk

Kunstnere fra Danmark
Personer fra Odense
Personer i Kraks Blå Bog
Bosniakker

Bosniakker er betegnelsen for den muslimske befolkning i Bosnien-Hercegovina (ikke at forveksle med udtrykket bosnier, som bruges om alle etnisk/religiøse grupper fra Bosnien).

Betegnelsen bosniak er opstået i kølvandet på tilblivelsen af det moderne Bosnien-Hercegovina.
Alle befolkningsgrupper i Bosnien tilhører principielt set samme etniske gruppe, men opdeles pga. religiøst-kulturelle skel ofte i forskellige grupper, der undertiden også betegnes etniske grupper.

Bosniakker har således i forskellige historiske perioder været kaldt forskellige ting ud fra kontekst og politisk strategi. For eksempel har udtrykket bosniske muslimer været brugt indtil krigene i eks-Jugoslavien i 1990'erne. Andre betegnelser er fx tyrkere (på trods af, at de var rent etnisk var slaviske), jugoslaver i Jugoslavien og officielt Østrig-Ungarer under det Østrig-Ungarnske herredømme.
Oprindeligt var Bosniens befolkning kristen (med undtagelse af visse jødiske grupper), men da Bosnien kom under osmannisk herredømme i 1400-tallet konverterede mange til Islam – nogle af religiøse årsager og andre af kulturelle eller økonomiske årsager, da muslimer havde visse skattemæssige fordele i forhold til andre grupper, der dog i øvrigt ikke blev særligt diskrimineret.

Igennem det 20. århundrede og op til i dag har religionen fået en stadig mindre rolle i Bosnien og betyder i dag for mange, mere i kraft af det religiøst-kulturelle skel, end som tro.

Skandinavien 
I Danmark bor ca. 16.000 bosniakker.
I Norge bor ca. 17.000 bosniakker.
I Sverige bor ca. 80.000 bosniakker.

Eksterne henvisninger 

Sydslavere
Muslimer
Folkeslag i Bosnien-Hercegovina
Folkeslag i Montenegro
Folkeslag i Kosovo
Sportigan

Sportigan er en kæde af selvstændige sportsforretninger i Danmark, og kæden er bygget op som et f.m.b.a. med et fælles kædecenter placeret i Aalborg.

Ordet Sportigan er sammensat af nøgleordet sport og roligan. Administrerende direktør i Sportigan Kædecenter f.m.b.a.er Lars Elsborg.

Sportsforretningskæder i Danmark
Virksomheder i Aalborg
Udskiftning

Udskiftning henviser til flere ting:

 Udskiftningen – vedrørende Landboreformen 
 Substitution – andet ord for udskiftning

 Sport
 Udskiftning (fodbold) – taktisk ændring i fodbold
Landkreis Oberspreewald-Lausitz

Landkreis Oberspreewald-Lausitz, (Nedresorbisk Wokrejs Gorne Błota-Łužyca; Øvresorbisk Wokrjes Hornjo Błota-Łužica), er en landkreis i den sydlige del af den tyske delstat Brandenburg. Administrationsby er Senftenberg. Nabokreise er mod vest Landkreis Elbe-Elster, mod nord Landkreis Dahme-Spreewald,mod øst Landkreis Spree-Neiße og mod syd de sachsiske landkreise Kamenz og Riesa-Großenhain.

Geografi 
Landkreis Oberspreewald-Lausitz ligger i den sydlige del af Brandenburg. Den ligger i en højde på mellem 56 og 201 meter over havet. Det højeste bjerg i kreisen er Kutschenberg på 201 meter der også er det næsthøjeste i Brandenburg. I syd ligger Oberlausitz og Lausitzer Bergland, midt i kreisen Niederlausitz med floddalen til Schwarze Elster og Lausitzer Grenzwall og mod nord Obere Spreewald.

Byer og kommuner 
Efter kommunalreformen 2003 består kreisen af 25 kommuner, herunder 9 byer. Seks kommuner er tosprogede, tysk og niedersorbisk, og har det officielle bynavn på begge sprog. 

Kreisen havde   indbyggere pr.

Eksterne henvisninger 

 Oberspreewald-Lausitz
Jordens kerne

Jordens kerne er det inderste af de tre lag i Jorden, som er opdelt i den indre og ydre kerne.

Den indre kerne strækker sig fra 5150 til 6371 km i dybden. Temperaturen er ca. 3.300 °C til 4.000 °C varm.

Kernen består af krom, svovl, jern og nikkel. Jern smelter ved en temperatur på 1.540 °C, derfor ville man måske tro at indre kerne består af flydende metaller, men dette er dog ikke rigtigt. I den indre kerne er der et så voldsomt tryk, så det gør den indre kerne fast.

Den ydre kerne strækker sig fra 2900 til 5150 km i dybden. Den ydre kerne er ca. 2.257 km tyk og er flydende og varm.

Hvis de to kerner roterer med forskellig hastighed, har Jorden et magnetfelt. Når de roterer i fase, har Jorden intet magnetfelt.

Kerne
Geofysik
VM i skak 1890

VM i skak 1890/1891 var en match mellem den første officielle verdensmester i skak, den amerikansk bosatte østriger Wilhelm Steinitz, og den ligeledes østrigsk fødte englænder Isidor Gunsberg. Matchen blev afholdt i New York, USA mellem 9. december 1890 og 22. januar 1891. Der skulle spilles bedst af 20 partier med tiebreak, hvis stillingen blev 10-10. Steinitz beholdt titlen ved at vinde 10½ – 8½.

Matchregler 
Bedst af 20 partier med en tiebreakafgørelse ved 10-10, eller først til ti gevinster. De ti gevinster trådte også ind som tiebreak, hvis det stod 10 – 10 efter de 20 partier. Hvis man nåede frem til denne tiebreak, ville matchen ende uafgjort, hvis begge spillere nåede ni gevinster, og Steinitz ville dermed beholde titlen.

Som ved Steinitz' match mod Zukertort i 1886 delte spillerne rettighederne til at publicere partier og kommentarer til partierne.

Baggrund for matchen 
Turneringen i New York 1889, Sixth Amererican Chess Congress, var dels et åbent amerikansk mesterskab og dels en slags kandidatturnering, idet arrangørerne planlagde at finansiere en match mellem turneringsvinderen og Stenitz. Den dobbeltrundede turnering med 20 deltagere (dvs. 38 runder) endte med en delt sejr mellem Miksa Weiss og Mikhail Tschigorin. Heller ikke fire partiers tiebreak endte med en afgørelse, så de fik begge førstepladsen. Men Weiss var ikke interesseret i en skakkarriere og Tschigorin havde tabt den forudgående VM-match umiddelbart inden turneringen og var derfor ikke interesseret i en revanche så hurtigt.

Da Gunsberg var blevet nr. tre i turneringen og i 1890 spillede en uafgjort match mod Tschigorin, blev hans ønske om en titelkamp imødekommet. Han måtte dog selv stå for halvdelen af finansieringen.

Styrkeforholdet inden matchen 
Steinitz havde allerede længe været regnet for verdens stærkeste spiller, men fik først en officiel titel, da han vandt den første match om verdensmesterskabet mod Johannes Zukertort i 1886. Sejren over Tschigorin i 1889 fastholdt billedet af
den ubesejrede verdensmester.

Gunsberg havde pæne matchresultater og havde bl.a. besejret Joseph Henry Blackburne i 1887 og Henry Bird i 1889. Desuden havde han flotte turneringsresultater i de år med sejre i London 1887 (delt med Amos Burn), Bradford i 1888 og i London 1889 (delt med Bird).

Matchresultat

Eksterne henvisninger 
 Steinitz vs Gunsberg 1890/91, artikel og partier på Chessgames.com
 Cree, Graeme: 1889 World Chess Championship, artikel

Noter 

VM-matcher i skak
Begivenheder i 1890